b'\n_START_ARTICLE_\nSavon Voima\n_START_SECTION_\nOmistus\n_START_PARAGRAPH_\nSavon Voima Oyj on 21 kunnan omistaman Savon Energiaholding Oy:n t\xc3\xa4ysin omistama tyt\xc3\xa4ryhti\xc3\xb6. Savon Voima -konsernin muodostavat emoyhti\xc3\xb6 Savon Voima Oyj sek\xc3\xa4 tyt\xc3\xa4ryhti\xc3\xb6t, Savon Voima Verkko Oy ja Savon Voima Salkunhallinta Oy. Savon Voima Oyj:n T\xc3\xa4rkeimm\xc3\xa4t osakkuusyhti\xc3\xb6t ovat Kymppivoima Oy, Kymppivoima Hankinta Oy ja Varkauden Aluel\xc3\xa4mp\xc3\xb6 Oy. Savon Voima osti Joroisten Energialaitoksen kaikki liiketoiminnot vuoden 2015 alusta alkaen.\n_START_SECTION_\nHistoria\n_START_PARAGRAPH_\nSavon Voiman juuret ovat Pohjois- ja Keski-Savossa, jossa yhti\xc3\xb6n s\xc3\xa4hk\xc3\xb6- ja kaukol\xc3\xa4mp\xc3\xb6verkot s\xc3\xa4hk\xc3\xb6asemineen, voimalaitoksineen ja l\xc3\xa4mp\xc3\xb6keskuksineen tuottavat energiapalveluja yli 115 000 s\xc3\xa4hk\xc3\xb6nk\xc3\xa4ytt\xc3\xb6paikkaan ja 2 700 kaukol\xc3\xa4mp\xc3\xb6liittym\xc3\xa4\xc3\xa4n. Savon Voima on merkitt\xc3\xa4v\xc3\xa4 alueellinen investoija._NEWLINE_2000-luvulla keskusteltiin energiayhteisty\xc3\xb6st\xc3\xa4 Savon Voiman ja Kuopion Energian v\xc3\xa4lill\xc3\xa4. Neuvoteltu yhteisty\xc3\xb6sopimus ei kuitenkaan saanut hyv\xc3\xa4ksynt\xc3\xa4\xc3\xa4 Kuopion kaupunginvaltuustossa, jonka enemmist\xc3\xb6 halusi pit\xc3\xa4\xc3\xa4 energiahuollon omissa k\xc3\xa4siss\xc3\xa4. Aihe on noussut sittemmin tasaisin v\xc3\xa4liajoin uudelleen keskusteluun. Vuonna 2018 Savon Voima, Kuopion Voima, Jyv\xc3\xa4skyl\xc3\xa4n Energia ja Lappeenrannan Energia allekirjoittivat perustamissopimuksen yhteisest\xc3\xa4 s\xc3\xa4hk\xc3\xb6nmyynti- ja energiapalveluyhti\xc3\xb6st\xc3\xa4. T\xc3\xa4ten muodostettu V\xc3\xa4re Energia Oy aloitti toimintansa 1.1.2019.\n_START_SECTION_\nMyynti\n_START_PARAGRAPH_\nNykyisin Savon Voimalla on asiakkaita ja s\xc3\xa4hk\xc3\xb6ntuotantokapasiteettia kaikkialla Suomessa. Savon Voima toimii my\xc3\xb6s energia- ja ymp\xc3\xa4rist\xc3\xb6hy\xc3\xb6dykkeisiin liittyvien rahamarkkinakauppojen vastapuolena ja v\xc3\xa4litt\xc3\xa4j\xc3\xa4n\xc3\xa4. Yhti\xc3\xb6 on yksi aktiivisimmista salkunhallintapalvelujen myyjist\xc3\xa4 Suomessa.\n_START_SECTION_\nTuotanto\n_START_PARAGRAPH_\nSavon Voima omistaa voimalaitoksia ja tuotanto-osuuksia vesi- ja tuulivoimasta bio-, maakaasu-, hiili- ja ydinvoimaan. Savon Voiman 11 vesivoimalaitosta sijaitsevat Pohjois-Savossa. Yhti\xc3\xb6 omistaa s\xc3\xa4hk\xc3\xb6\xc3\xa4 ja l\xc3\xa4mp\xc3\xb6\xc3\xa4 tuottavat voimalaitokset Iisalmessa ja Pieks\xc3\xa4m\xc3\xa4ell\xc3\xa4. Savon Voiman osakkuusyhti\xc3\xb6 Kymppivoima Oy on osakkaana Pohjolan Voima Oy:ss\xc3\xa4 ja Etel\xc3\xa4-Pohjanmaan Voima Oy:ss\xc3\xa4, ja sen my\xc3\xb6t\xc3\xa4 Savon Voimalla on tuotanto-osuuksia muun muassa Olkiluodossa, Kotkassa, Porissa, Sein\xc3\xa4joella, Vaasassa, Tampereella ja Torniossa. Savon Voima on my\xc3\xb6s 20 prosentin osuudella mukana PVO-Innopower Oy:n Kemin Ajoksen tuulipuistossa. Lis\xc3\xa4ksi Joroisten Energialaitoksen liiketoimintojen siirtyess\xc3\xa4 Savon Voimalle, sai yhti\xc3\xb6 Joroisista kaksi uutta vesivoimalaitosta.\n_START_SECTION_\nP\xc3\xa4\xc3\xa4konttori\n_START_PARAGRAPH_\nSavon Voiman p\xc3\xa4\xc3\xa4konttori siirtyi vuoden 2011 alussa Kuopiosta Siilinj\xc3\xa4rven puolelle, Rissalassa lentoaseman yhteydess\xc3\xa4 olevaan yrityspuistoon. Kiinteist\xc3\xb6n rakensi YIT Rakennus Oy ja omistaja on Osuuskunta KPY. Savon Voima on p\xc3\xa4\xc3\xa4vuokralainen ja lis\xc3\xa4ksi rakennukseen sijoittui Voimatel Oy:n p\xc3\xa4\xc3\xa4konttori, Enfo Oyj:n toimintoja sek\xc3\xa4 Juhlapalvelu Remar Oy:n ravintola ja keitti\xc3\xb6.'